નથી આ ફિલ્મમાં પૂરતી સ્કૅરી મોમેન્ટ્સ, કે નથી ઇમ્પ્રેસિવ ડાયલોગ્સ (યાદ કરો, મોટી આંખો કરીને મોટા અવાજે બોલતા ‘રાઝ’ના આશુતોષ રાણાઃ ‘અગર આપ ભગવાન મેં વિશ્વાસ રખતે હૈ, તો આપકો શૈતાન મેં ભી યકીન કરના હોગા!’). અને ફિલ્મ પૂરી થયા પછીયે કેટલાય સવાલો વણઉકલ્યા જ રહે છે. જેમ કે, કોઈપણ કૅસને પોલીસ પૂરતી છાનબીન વગર જ અધવચ્ચે છોડી દે? કોઈ યુવતીને જંગલમાં સાંકળેથી બાંધીને શા માટે રાખી હોય, તે સવાલ કોઇને થાય જ નહીં? એવી કોઈ યુવતી મળી આવે, જેણે જીવનમાં ક્યારેય ટીવી સુદ્ધાં ન જોયું હોય, એ તો આખા દેશની હેડલાઇન્સ બનાવે. અહીં તો કોઇને એમાં રસ જ નથી! કોઈ યુવતી રોજ નખ કાપતી હોય, ભેદી રીતે બિહેવ કરતી હોય, એક ટ્રેઇન્ડ સ્કૅચ આર્ટિસ્ટ જેવાં ચિત્રો દોરતી હોય, તોય શંકા ન જાય? આ ફિલ્મ રેગ્યુલર હોરર ફિલ્મ છે કે વામ્પાયર ફિલ્મ છે? હજી આવા બીજા સવાલોય છે, પણ એની ચર્ચા કરવા જતાં સ્પોઇલર આવી જવાનો ભય છે.